ห่วงผู้สูงอายุพลัดตกหกล้มในช่วงฤดูฝน แนะใส่รองเท้าที่พื้นมีดอกยาง พบสถิติผู้สูงอายุไทยหกล้มปีละ 3 ล้านราย
นพ.โอภาส การย์กวินพงศ์ อธิบดีกรมควบคุมโรค เปิดเผยว่า ขณะนี้ประเทศไทยมีผู้สูงอายุเพิ่มขึ้น จากสถิติปี 2564 มีกว่า 12 ล้านคน โดยเรื่องที่น่าห่วงของวัยนี้คือ การพลัดตกหกล้ม แต่ละปีจะพบอุบัติเหตุผู้สูงอายุหกล้มประมาณ 3 ล้านราย และบาดเจ็บต้องเข้ารักษาในโรงพยาบาลมากกว่า 60,000 รายต่อปี มีผู้เสียชีวิตจากการหกล้มเฉลี่ยวันละ 4 ราย และยังเป็นเหตุให้เกิดความพิการในผู้สูงอายุ ส่งผลกระทบต่อจิตใจ หวาดกลัวการหกล้ม ต้องพึ่งพาผู้อื่น ทำให้คุณภาพชีวิตลดลง แต่มีค่าใช้จ่ายเพิ่มขึ้น กระทบต่อเศรษฐกิจของครอบครัวและสังคม  ซึ่งการพลัดตกหกล้มมักเกิดขึ้นในช่วงฤดูฝนและฤดูหนาวร้อยละ 80 โดยจุดเสี่ยงคือ พื้นเปียก ลื่นด้าน พญ.ศิริรัตน์ สุวรรณฤทธิ์ ผู้อำนวยการกองป้องกันการบาดเจ็บ กล่าวว่า ผู้สูงอายุสามารถลดความเสี่ยงและป้องกันการพลัดตกหกล้มได้ โดยออกกำลังกายแบบใช้แรงต้าน เพื่อให้มวลกล้ามเนื้อแข็งแรง ส่งผลต่อการเคลื่อนไหวและการทรงตัวดีขึ้น  เช่น การยกน้ำหนัก การใช้ยางยืด หรือการดันน้ำหนักกับเก้าอี้ หรือผนังที่มั่นคง ครั้งละ 30 นาที และไม่น้อยกว่า 150 นาทีต่อสัปดาห์ หลีกเลี่ยงการใช้ยาที่ไม่จำเป็น ควรสวมรองเท้าหุ้มส้น พื้นมีดอกยางกันลื่น ผู้ที่มีความบกพร่องในการเดินหรือการทรงตัว ควรใช้อุปกรณ์ช่วยเดินช่วยพยุง ผู้สูงอายุควรเข้ารับการตรวจประเมินความเสี่ยงต่อการพลัดตกหกล้มปีละ 1 ครั้ง ได้ที่สถานพยาบาลใกล้บ้านทุกแห่ง